
AUCTOR. 


DEFINITIO  MORBI. 


Ilijrmeciasis  esfc  morbus  spasmodicus,  qui  excitatur 
frumenti  corrupti  usu,  et  hisce  excellit  symptomatibus: 

1)  Sensu  quodam  peculiari,  quasi  animalcula  per 
totum  corpus  reperent; 

2)  Spasmis  artuum  clonicis; 

3)  Acribus  doloribus  periodicis  in  omnibus  corporis 
partibus. 

Oui  morbus  pluribus  quidem  sub  nominibus  a variis 
auctoribus  descriptus  est:  ita  vocatur  convulsio  cerealis, 
Necrosis  cerealis,  Necrosis  ustilaginea,  Raphania,  Mor- 
bus Sancti  Antonii,  Ergotisme  lingua  Franco-Gallica: 
attamen  nomen  Myrmeciasis,  quod  Swediaur  proposuit, 
quum  insignissimo  hujus  morbi  symptomati  respondeat, 
aptissimum  videtur. 

HISTORIA  MORBI. 

Jam  in  scriptis  sacris  et  apud  nonnullos  Graecorum 

et  Romanorum  scriptores  loci  sunt,  e quibus  concludi 
potest,  illis  jam  temporibus  noxam  oriundam  e frumento 
corrupto  notam  fuisse.  Robigalia  et  Fornacalia,  quae 
Numa  instituit,  erant  dies  festi,  quibus  Robigini  et  For- 
naci sacra  fiebant,  ut  frumentum  tutarentur.  Plinius  (1) 
frumenti  morbum  perniciosissimum  et  creberrimum  puta- 
vit. Etiam  Galenus  (2)  hujus  morbi  mentionem  facit, 
quum  pistoribus  suadeat,  ut,  priusquam  panem  conficiant, 
frumentum  exactissime  a seminibus  alienis  cribro  pur- 
gent. 

Recentlorum  (3)  autem  hujus  morbi  descriptorum  primus 
Casparus  Schwenkfeld,  medicus  Silesius,  habetur, 
qui  hunc  morbum  annis  1587  et  1592,  quibus  Sudetorum 
montium  incolae  ab  eo  corripiebantur,  observavit.  A.  1596 
morbus  in  Hassia  saeviit,  annis  1648,  J649  et  1675  in 
Variscia,  1672  et  1675  in  Guestphalia,  1702  in  Hanno- 
vera,  1716  in  Helvetia,  Holsatia,  Saxonia  et  Silesia. 
A.  1722  et  1723  iterum  in  Silesia  apparuit;  1736  et 
1737  ibidem  et  in  Bohemia  (quam  Epidemiam  Burkhard 
Silesius  et  Scrinc  Bohemus  observarunt  et  descripser- 

(1)  Hist.  nat.  LXVIII.  Cap.  17. 

(2)  De  alim.  Lib.  I.  Cap.  37. 

(3)  Heeker,  Gesch.  der  neuern  Heilkunde  p.  317  etc. — 
Lorinser,  Versuche  Uber  das  Mutterkorn  p.  21. 

runt.)  Anno  1746  morbus  iste  in  regionibus  Sueciae 
australibus  exstitit  (Dragsjunka,  Krampsjunka  voca- 
tus); neque  minus  annis  1754  et  55  tantummodo  in 
australibus  Sueciae  regionibus  (quam  epidemiam  Linne 
observavit);  anno  1763  usque  ad  1769  iterum  in  Suecia, 
Maxima  autem  hujus  morbi  epidemia  fuit  anno  17 ’J,  quae 
quidem  a multis  medicis  descripta  est,  velut  a Wich- 
mann,  Taube,  Lentin,  B.  A,  Vogel,  Baldinger, 
Leidenfrost,  aliis? 

SYMPTOMATOLOGIA. 

Omnes  fere  hujus  morbi  auctores  acutam  et  chro- 
nicam  formam  sumserunt* 

a)  Fprma  acuta  (1)* 

Plurimum  sine  ullis  prodromis  oritur;  attamen  non- 
nunquam  hi  comparent  prodromi:  obnebulatio  capitis,  ver- 
tigo et  stupor,  nausea,  ructus,  vomituritiones,  ipse  vomi- 
tus, quo  massae  nigrae  evomuntur,  et  saepissime  insul- 
tus cardialgici. 

Morbus  (2)  ipse  incipit  gravi  cum  algore,  quem  $e- 

(1)  Drevssig,  Pathol.  der  chron.  Krnkh.  p.  3. 

(2)  Haas  e,  chron.  Krkh.  Bd.  II.  p.  176. 

Bruck,  diss,  de  myrmeeias*  Berol.  1824. 

quitur  calor  mordax,  sitis  permagna,  et  aegroti  de  magno 
partium  internarum  calore  queruntur*  Febris  magna,  pul- 
sus frequens,  parvus,  intermittens:  respiratio  anxia,  sae- 
pissime permagna  cordis  palpitatio*  Tunc  convulsiones 
oriuntur  non  aliter  atque  in  epilepsia;  nonnunquam  autem 
isti  spasmi  fiunt  tonici,  quin  etiam  in  tetanum  transeunt*  j 
Extremitates  praecipue  illis  spasmis  sunt  affectae;  omnes 
articuli  contrahuntur:  cubitus  pectori  apprimitur  et  manus  i 
curvantur:  calces  sursum  versae  sunt,  et  pedum  digiti  ad 
plantam  flexi.  Pupilla  est  contracta;  et  oculorum  mus- 
culi tantopere  spasmis  correpti,  ut  totus  bulbus  ex  uno 
latere  ad  alterum  celeriter  volvatur:  nonnunquam  bulbus 
omnino  non  movetur,  qua  re  aspectus  terribilior  etiam 
fit.  — Et  musculi  maxillae  inferioris  spasmis  patiuntur, 
quare  saepe  dentium  stridor,  nonnunquam  et  trismus, 
itaque  lingua  facillime  laeditur. 

Et  sanguinis  circuitus  simul  patitur,  indeque  magna 
cordis  palpitatio:  pulsus  valde  contractus,  vix  tangendus,, 
saepe  intermittens. 

Et  quae  chymificationi  inserviunt  organa,  spasmis  i 
sunt  affecta;  unde  fit,  ut  alvi  evacuationes  plane  cessent, j 
et  vomitus  oriatur,  quo  saepe  massae  sanguine  tinctae 

\ 

ejiciuntur. 


Ii 

Urinae  et  cutis  secretiones  plane  sunt  sublatae,  aut 
inter  insultum  sudor  frigidus  tenax. 

Semper  semperque  aegroti  potum  petunt,  quo  vomitus 
augetur.  Facies  aegrotantium  livida,  labia  haud  raro  muco, 
nonnunquam  sanguineo  obtecta.  Vires  quam  celerrime 
consumuntur:  animus  valde  afflictus,  facies  lurida,  Hippo- 
cratica,  susurrus  aurium,  auditus  gravis,  vertigo,  stupor, 
fatuitas.  Partes  primis  diebus  convulsionibus  affectae 
fiunt  paralyticae:  itaque  vita  septimo  aut  octavo  die 
finitur. 

Nonnulli  medici  volunt,  extremitates  tumescere,  earum 
partes  externas,  imprimis  digitos,  nigrescere;  gangraenam 
tunc  oriri,  quae  magis  magisque  diffundatur,  etiam  ossa 
corripiat,  ac  postremo  aegrotos  trucidet. 

Cujus  exitus  in  gangraenam  Taube,  Scrinc  et  alii 
nullibi  mentionem  faciunt.  Wichmann  (1)  ait,  se  timu- 
isse quidem,  ne  gangraena  intraret,  sed  neque  sibi,  neque 
reliquis  medicis,  qui  istam  epidemiam  observassent,  sym- 
ptoma illud  terribile  occurrisse. 

Neque  Hecker  hunc  exitum  sumit,  dicens,  qua 
causa  in  Germania  tantum  myrmeciasis  effecta  sit,  eadem 


(1)  Beitrage  zur  Geschichte  der  Kriebekrkh.  p.  23. 

in  Franco  - Gallia  tantummodo  gangraenam  artuum  pro- 
vocatam esse* 

Taube,  Wichmann,  Scrinc  de  specie  febrili 
nullibi  loquuntur:  loquuntur  tantummodo  de  specie,  cujus 
decursus  celerrimus  sit  et  cui  plurimi  aegroti  succumbant* 
Alii  autem,  uti  Herrmann,  Tissot,  Haase,  speciem 
arbitrantur  acutam  esse  febrem  pituitosam,  quae  in  putre^ 
dinem  transeat,  itaque  interimat  aegrotos. 


b)  Species  chronica* 

Ab  acuta  differt  decursu  multo  tardiore  et  afebrili* 
Hic  semper  adsunt  prodromi  certi,  qui  quidem  in  non- 
nullis aegrotis  tribus  quattuorve  hebdomadibus  ante  pri- 
mum insultum  apparuerunt,  in  aliis  vero  paucis  tantum- 
modo diebus  antea*  Prodromi  bi  erunt:  lassitudo  aut 
extremitatum  superiorum  aut  inferiorum;  horripilationes 
per  totum  corpus  vagantes,  plurimum  autem  in  tergo  et 
artubus*  Cephalaea  magna,  dolores  trahentes  et  sensus 
ille  formicationis  in  artubus.  — Insultum  ipsum  pronum* 
tiant  spasmi  musculorum  voluntariorum.  Artus  spasmis 
clonicis  contrahuntur,  id  quod  tantum  doloris  aegrotis 
efficit,  ut  exclament*  Neque  minor  dolor  excitatur  sensu 
illo  formicationis  vehementer  adaucto,  ita  ut  aegroti  dor- 
mire nullo  modo  queant,  summo  angore  corripiantur,  quin 

etiam  lipothymici  fiant.  *—  In  summis  autem  convulsioni- 
bus pulsus  nullam  mutationem  praebet,  neque  frigus,  quod 
aegroti  persenserunt*  calor  sequitnr.  Oculi  distorti,  pu- 
pilla dilatata:  vox  debilissima,  vix  audienda,  neque  aegri 
bene  loqui  queunt,  sed  haesitant.  Respiratio  difficilis;  in 

nonnullis  aegrotis  epistaxis,  alii  sputum  sanguineum  ejici- 

) 

unt.  Alvus  vero  plurimum  aperta;  appetitus  bonus,  vel, 
'id  quod  praecipue  in  juvenibus  cognitum  est,  bulirnus  in- 
trat. Simul  oppressio  in  scrobiculo  cordis,  pyrosis,  ru- 
ctus, vomitus.  Plurimum  aegroti  levamen  capiunt  e vo- 
mitu, quo  aut  multum  muci  tenacis,  aut  ascarides  lum- 
bricoides  et  vermiculares  expelluntur.  Omnia  haec  di- 
gestionis laesae  symptomata  comitatur  sitis  insatiabilis. 
Urina  limpida  et  parca.  — Si  paroxysmus  diutius  per- 
durat, mox  spasmi  clonici  in  tonicos  convertuntur,  et 
aut  in  trismum  aut  in  tetanum  transeunt. 

Cujusmodi  insultus  duas  ad  quattuor  horas  perdu- 
rant, et  fere  sudore  profuso  finiuntur:  nonnunquam  autem 
his  terve  de  die  redeunt. 

Neque  vero  remissionis  tempore  aegri  omnino  liberi 
sunt:  magna  exstat  lassitudo,  stupor  ac  paralysis  inci- 
piens digitorum  et  manuum  et  pedum;  et  hic  in  artubus 
contracturae  spasmodicae  adsunt,  ita  ut  aegroti  exempli 
gratia  non  planta  pedis,  sed  hujus  digitis  progredi 

queant.  Frequentibus  spasmis  tantus  torpor  inest  in  di- 
gitis manuum  et  pedum,  ut  incisionibus  nullus  aegrotis! 
paretur  dolor,  neque  sanguis  e vulnere  effluat. 

Species  morbi  chronica  multo  fuit  frequentior  quam 
acuta. 

Wichmann(l)  non  distinguit  formas  myrmeciasis 
duas,  sed  unam  tantum,  in  hac  autem  tres  gradus  se- 
quentes : 

Gradus  primus. 

In  quibusdam  regionibus  gastricismi  symptomata 
magis  patebant:  oppressio  in  scrobiculo  cordis,  molestiae 
cardialgicae,  quibus  appetitus  non  depravabatur;  in  mul- 
tis diarrhoea  septem  quafuordecimve  dies  perdurans,  qua 
quidem  neque  tanti  dolores  orti  sunt  neque  tanta  lassi- 
tudo, quae  aegros  impediisset,  quominus  labores  con- 
suetos subirent;  perpauci  solummodo  de  lassitudine  et 
doloribus  pedum  querebantur.  — In  aliis  autem  regio-j 
nibus  ne  bae  quidem  molestiae  aderant.  Omnes  Tero  de 
eo  querebantur,  quod  in  digitorum  apicibus  sensum  ha- 
berent, tamquam  animalcula  sub  cute  reperent.  Oui 
formicationis  sensus  in  nonnullis  per  aliquot  hebdomades 


(I)  1.  c,  p.  291. 

duravit,  sed  tantum  in  digitis  sedem  habuit,  quibus.  li- 
cet tangendi  facultas  in  iis  minuta  esset,  tamen  omnia 
prehendi  et  teneri  potuerunt. 

In  aliis  hic  sensus  formicationis  usque  ad  antibra- 
chium  pertinebat;  in  aliis  per  totum  corpus  vagabatur; 
sin  linguam  aggrediebatur,  magnos  excitabat  dolores. 


, Gradus  secundus. 

Hic  utriusque  manus  digiti  tantis  spasmis  ad  volam 
manus  flectebantur,  ut  magna  modo  vi  aperiri  possent. 
Tantum  autem  abfuit,  ut  dolor  aegrotis  pararetur,  si 
manum  aperire  conarentur,  ut  levamen  potius  ex  eo 
caperent,  idque  rogarent.  Mox  autem  digiti  iterum 
flectebantur.  Qui  spasmi  in  nonnullis  per  hebdomades 
exstabant,  neque  aliae  accedebant  molestiae,  nisi  quod 
etiam  in  pedibus  spasmi  illi  exsistebant. 


Gradus  tertius. 

Ubi  autem  isti  spasmi  diutius  perduraverunt,  tunc 
tota  manus  curvabatur,  ita  ut  ossa  metacarpi  protru- 
derentur, etiamque  antibrachium  spasmis  corriperetur. 
Et  tunc  dolores  minuebantur,  si  pars  curvata  ad  re- 
ctum revocabatur.  In  tota  facie,  in  manibus,  in  pedi- 
bus motus  tremebundi  et  conspici  et  digitis  sentiri  po- 

terant.  Postremo  in  omnes  convulsionum  spe**,.  ex- 
cepta catalepsia,  transierunt  spasmi. 

In  multis  stranguria  obvia  fuit.  Cetera  sympto- 
mata eadem,  quae  antea  jam  prolata  sunt. 

IJecker(l)  quoquo  tres  morbi  gradus  distinguit, 
mitissimum  scilicet,  gravissimum  et  medium. 

Complicatio  morbi. 

Morbi  complicationes  cum  variola,  cum  cholerae 
quadam  forma,  cum  inflammationibus  Wichmann  et 
alii  observarunt;  sed  morbi  decursum  nullo  modo  iis 
mutatum  esse  dicunt, 

DIAGNOSIS. 

A eborea  eo  distinguitur  myrmeciasis,  quod  haec 
plurimum  morbus  epidemicus  est,  statimque  post  mes- 
sem  oritur,  dum  chorea  omni  anni  tempore  apparet, 
semperque  morbus  sporadicus  est.  Neque  obvius  est 
in  chorea  artuum  ille  pruritus:  tantum  in  junioribus, 
ac  plurimum  in  puellis,  et  tempore  quidem  evolutionis, 
apparet;  in  chorea  exaltatio  adest:  organa  visus  et  au-l 
ditus  magis  aucta  sunt.  In  myrmcciasi  autem  stupor 


(1)  1.  c,  p.  291, 

exstat,  pruritus,  signum  illud  pathognomonicum;  myr- 
meciasis  saepissime  aetate  jam  provectiores  aggreditur: 
ita  apud  Scrinc  (1)  legimus,  plurimos  ipsius  aegrotos 
plus  jam  quam  annos  quindecim  natos  fuisse.  Chorea 
nunquam  est  febrilis,  neque  tam  letifera  quam  myrme- 
ciasis. 

Utrum  myrmeciasis  et  ergotismus  idera  sit  morbus, 
necne,  de  eo  non  omnes  scriptores  convenerunt;  quorum 
nonnulli,  veluti  Zimmermann,  Tissot,  Taube,  eun- 
dem esse  morbum  dixerunt.  Sed  Hecker  hoc  negat. 
Causam  remotam  his  morbis  eandem  quidem  esse  ait: 
quamdiu  autem  non  licitum  sit,  morborum  formas  se- 
cundum eorum  causas  remotas  discernere,  neque  aliena 
conjungere,  quod  eadem  ex  causa  orta  sint,  neque  si- 
milia discriminare,  quod  eorum  causae  remotae  non  eae- 
dem sint:  tamdiu  myrmeciasin  et  ergotisimim  non  eosdem 
morbos  haberi  posse* 

AETIOLOGIA. 

1)  Causae  praedisponentes.  Vix  homines  ad 
hunc  morbum  proni  videntur  esse,  sed  potius  putandum 
est,  corpus,  quod  causae  occasionales,  hunc  morbum  gi- 
gnere valentes,  aggressae  sunt,  istis  causis  pronum  fieri, 


(I)  Lorinser  I,  e.  p.  27. 

ut  ab  iis  afficiatur.  — Fortasse  in  adultis  praedispositio 
ad  hunc  morbum  major  est,  quam  in  infantibus,  quippe 
qui,  sicuti  observatum  est,  multo  rarius  inficiantur.  Atta- 
men constat,  istum  morbum  nulli  aetati  parcere  (1). 

2)  Causae  occasionales.  Harum  prima  est  se- 
cale cornutum.  Multi  medici  dubitarunt,  num  myrmeciasis 
secali  cornuto  oriri  posset.  Jam  Taube  hoc  omnino 
concedere  noluit;  Vogel,  Eschenbach  et  alii  idem 
plane  negarunt.  Fuchs  infitiatur,  secali  cornuto  solo 
hunc  morbum  gigni.  Plurimi  autem  medici  secale  cornu- 
tum venenum  esse  dicunt,  itaque  causam  gravissimam 
myrmeciasis:  sic  Lang,  Zimmermann,  Baldinger, 
J.  P.  Frank,  Orfila,  Lorinser,  Hecker  multique 
alii. 

Secale  cornutum  formatur  metamorphosi  morbosa  com- 
plurium specierum  graminearum,  imprimis  secalis.  De 
proxima  causa  morbi  secalis  scriptores  discrepant:  L en- 
ti n eum  effici  punctione  insecti  (scarabaei  solstitialis  L.) 
dixit,  id  quod  etiam  Scbreber  contendit:  secundum 
Nees  ab  Esenbeck  et  Leveille,  quibus  Baude- 
locque  assentitur,  parvus  fungus  (aNees  sphacelia  sege- 
tum, a Decandolle  Sclerotium  clavus  nominatus),  qni 
ovario  insidet,  degenerationem  illam  efficit.  Degragnes 


(1)  Dreyssig  1*  c.  p.  15. 

autem  esse  vitium  primae  formationis  ait.  Phoebo,  ex- 
plorationibus diligentissimis  ope  microscopii  factis,  haud 
verisimile  est,  causam  secalis  morbosam  esse  fungum, 
afbifratus  potius,  adesse  morbum  germinis. 

Qui  secalis  morbus  annis  humidis  nasci  solet,  tumque 
plurimum  in  eo  secali  invenitur,  quod  in  terra  humida 
crescit.  Etiam  quum  ver  humidum  aestas  calidissima  se- 
quitur, exsistere  solet  morbus. 

Grana  morbosa  aut  colore  coeruJeo-nigro  aut  omnino 
nigra  sunt,  interne  alba,  nec  valde  dura,  ita  ut  facile 
frangi  possint.  Leviora  sunt  iis  secalis  sani,  et  in  aquae 
superficie  natant,  sanis  fundum  petentibus.  Odor  ingratus, 
etiam  nauseosus,  si  grana  sunt  pulverata  aut  molita;  gu- 
stus non  alienatus;  lingua  aliquantulum  corroditur.  Gra- 
norum pulvis  aut  farina  est  coeruleo,  violaceo  colore; 
panis  ex  iis  coctus  nigro-coeruleus  (1). 

Secale  cornutum  saepe  chemice  exploratum  est:  ve- 
terum autem  explorationes  non  ita  magni  sunt  momenti. 
Recentiores  explorationes  debemus  auctoribus  Bonvoi- 
sin,  Vauquelin,  Pefctenkofer,  Winkler.  Ita  Bon- 
v 6 is  in  observavit,  secale  cornutum  aquae  immixtum  et 
aeri  expositum  sub  15 — 18°  R.  ingratissimo  cum  odore 
putrefactum  esse.  Alii  contenderunt,  inesse  secali  cornuto 
(1)  Lorinser  1.  c.  p.  3. 


2* 

morphium  phosphoricum  et  acidum  bydrocyanicum,  unde 
ejus  vis  venenata  oriretur.  Recentissimo  autem  tempore 
Wiggers  iu  secali  cornuto  alcaloidum  detexit,  Ergo- 
tinum:  esse  pulverem  rubeo-bruneum,  nullo  odore,  gustu 
aromatico,  acri,  amaro,  in  spiritu  vini,  acido  sulphurico 
solubilem,  nec  vero  in  aqua  et  aethere:  grana  novem 
Ergotini,  quae  respondent  unciae  uni  et  dimidiae  secalis 
cornuti,  gallum  trucidarunt.  Chevallier  autem  alcaloi- 
dum adesse  negat. 

Linne  et  alii  causam  myrmeciasis  esse  semina  ra- 
phani rapbanistae  contenderunt;  unde  morbus  raphania  vo- 
cabatur. Sed  morbus,  quem  Linne  descripsit,  magis 
lolio  temulento  videtur  effectus  fuisse. 

Alii  medici  lolium  temulentum  causam  esse  dixerunt: 
eo  autem  differt  a secali  cornuto,  quod  non  sicut  istud 
organa  digestionis  inficit,  sed  solummodo  systema  ner- 
vorum. 

Nonnulli  medici  etiam  affirmarunt,  entozoa,  quae  aut 
evomuntur  in  morbo,  aut  in  intestinis  demortuorum  inve- 
niebantur, causam  morbi  esse;  sed  magis  sequelae  morbi, 
quam  causae  videntur  esse. 

Nonnulli  medici,  v.  c.  Selle,  Marcard,  Herr- 
mann  etFocken,  contagium  esse  in  hoc  morbo  censue- 
runt;  tunc  et  contagium  causa  morbi  esse  posset.  Scr  in  c 

autem  nunquam  contagiosum  fuisse  morbum  ait,  simulque 
testantur  exempla,  infantes  sine  ullo  damno  mammas 
matris  aegrotantis  suxisse. 

EXITUS  MORBI. 

1)  In  sanationem,  quod  quidem  raro  fit;  sympto- 
mata critica  habebantur  evacuationes  vermium,  exanthe- 
mata miliaria  et  petechialia,  aut  abscessus  in  corporis 
superficie,  nonnunquam  etiam  salivatio.  Si  in  infantibus 
tinea  capitis  oriebatur,  morbus  fiebat  mitior.  Semper  au- 
tem post  morbum  restat  stupor  sensuum,  cui  raro  mederi 
possumus;  amnesia,  fatuitas;  etsi  symptomata  mala  ab- 
sunt, tamen  aegroti  nonnullas  per  hebdomades  vertigine, 
susurro  aurium  et  auditu  gravi  laborant. 

2)  In  alium  morbum,  veluti  in  amaurosin  et,  si 
diu  perduraverat  morbus,  in  epilepsiam,  cui  mederi  non 
potes,  in  haemorrhagias,  morbos  pulmonum,  hydropsiam 
et  diarrhoeas  diutinas. 

3)  Iu  mortem,  qui  frequentissimus  est  exitus. 
Plerumque  intereunt  aegroti  apoplexia;  sed  etiam  mor- 
bis secundariis  plurimi  succumbunt 

SECTIO  (1). 

Lenti n in  sectione  hominis  morbo  isto  demortuo 
baecce  invenit:  Corpus  macie  torridum,  id  quod  maxime 
cernebatur  in  manibus.  Digitorum  apices  erant  curvati 
neque  minus  ungues. 

In  cavitate  cranii:  ossa  cranii  durae  matri  soljde 
accreta;  omnia  vasa  sanguine  valde  impleta,  et  plexus 
choroideus  sanguine  abundans : in  ventriculis  multum 
lmmoris  cujusdam  aquei;  forma  cerebri  non  mutata, 
septum  autem  pellucidum  marcidum;  idem  in  nervis 
olfactoriis.  Medulla  oblongata  et  nervi,  qui  linguam  et 
faciem  petunt,  molles,  ac  si  macerati  essent.  In  cavi- 
tate abdominis:  cavitate  aperta  odor  valde  putridus  pro- 
diit, quamquam  homo  ex  biduo  tantum  mortuus  erat. 
In  omento  ne  vestigia  quidem  adipis,  fuit  colore  fusco, 
putridum.  Vasa  peritonaei  turgebant  sanguine  nigro. 
Intestina  tenuia  tumida  et  vacua,  neque  in  iis,  neque  in 
crassis  vermis  reperiebatur.  Ventriculus  continebat  icho- 
rem  putridum,  ej usque  pars  interna  laevis.  In  vesica 
fellea  bilis,  ichori  sanguineo  simillima. 

In  cadavere  pueri,  quattuordecim  annos  nati,  tem- 


(1)  Dreyssig,  1,  c.  p.  13» 

pore  matutino  defuncti,  et  post  meridiem  secti,  Iiaecce 
aderant:  facies  flava,  tumida,  oculi  subsidentes;  epi- 
dermis totius  abdominis  jam  putrescere  inceperat  Ex 
ore  et  naribus  effluxit  mucus  foetidus;  in  dorso,  thorace 
et  collo  sugillationes.  Intestina  colore  flavido,  hepar 
durum  et  sanguine  turgidum.  In  ventriculo  aqua  spu- 
mea biliosa  et  ascaris  exanimis;  splen  fuscus  et  san- 
guine abundans;  vesica  urinaria  et  ipsi  ureteres  valde 
impleti  urina  aquosa,  nulluur  odorem  spargente.  Cor 
et  yasa  majora  vacua;  pulmones  sanguine  turgebant, 
neque  minus  arteriae  cerebri  ejtisque  tunicarum.  In  al- 
tero quodam  cadavere  eadem  cernebantur. 

PROGNOSIS. 

Infausta,  praecipue  in  specie  acuta:  mors  vix  averti 
potest,  quae  plurimum  jam  prima  morbi  hebdomade  in- 
trat. Minus  infausta  est  species  chronica,  etsi  etiam 
hic  sanatio  lente  tantummodo  procedit,  et  morbi  secun- 
darii sunt  frequentes.  In  universum  morbus  viris  et  se- 
nibus praecipue  periculosus  esse  dicitur,  neque  minus, 
ubi  secunda  vice  adest,  — Spasmi  thoracis  hic  sernper 
fere  letales  sunt.  Symptomata  vero  infaustissima  trismum 
et  tetanum  esse  auctores  dicunt. 

CURA. 

A*  Prophylactica  (1).  Politiae  medicae  inter- 
esse  debet,  ut  ab  hominibus  haec  noxa  prohibeatur. 
Itaque 

1)  studere  debet,  ut  omnis  paterfamilias  sponte 
secale  cornutum  a sano  secernat. 

2)  Commercium  habere  secalis  cornuti,  sicuti  mo- 
lere omnino  negandum  est. 

3)  Tempore  calamitatis  frugum  pauperibus  secale 
sanum  dandum  est. 

Secale  cornutum  segregatum  ne  animalibus  quidem 
domesticis  porrigendum  est,  sed  mox  aut  comburi  de- 
bet aut  defodi. 

Ubi  prima  morbi  symptomata,  ut  nausea,  oppressio 
praecordiorum  animadvertuntur,  statim  emeticum  admi- 
nistrandum est,  quo  haud  raro  eruptio  morbi  impeditur. 

B.  Therapeutica.  Emetica  et  purgantia  omni- 
bus in  epidemiis  efficacissima  fuerunt,  praecipue  autem 
emetica  initio  morbi  (2).  Tartarus  stibiatus  utrique  in- 


(1)  Lorinser  I.  c.  p.  124. 

(2)  Wagner  in  Hufeland1 2 3s  Journ.  1832  Juny.  1839. 

St.  2. 

dicationi  respondet;  nonnunquam  autem  adultos  ex  gra* 
nis  xx  tart.  stibiat.  semel  tantum  vomuisse  Wichroann 
narrat.  Remissionis  tempore  alvus  aperienda  est  salibus 
neutralibus,  senna,  rheo  aut  jalappa,  nisi  vires  jam  ni- 
mis debilitatae  sunt.  — Ubi  suspicio  vermium  adest,  uti 
in  infantibus,  anthelminthica  porrigenda  sunt.  Calomela- 
nos  gr  x— xxx  porrexit  Taube  bono  cum  eventu;  se- 
mina cinae  minus  utilia  fuerunt. 

Venaesectiones  omnino  nocebant,  prohibebant  enim 
! sanationem  et  graves  efficiebant  morbos  secundarios. 
Sanguis  vena  emissus  atramento  similis  erat;  ejus  pla- 
centa solida.  Hirudinibus  dolores  partium  spasmis  affe- 
ctarum et  symptomata  cerebri  affecti  mitigabantur. 

Nervina  et  antispasmodica  eo  citius  adhibenda  sunt, 
quo  magis  nervi  sunt  affecti,  et  quo  magis  decursus 
morbi  chronicus  est:  Valeriana,  asa  foetida,  castoreum, 
liq.  c.  c.  succinat.,  moschus,  camphora,  ol.  anim.  aeth.; 
neque  minus  laudantur  flores  zinci,  magister,  bismuthi  et 
alia  antepileptica.  Opium  adhiberi  non  potest  ob  mo- 
lestias gastricas.  Copland  (1)  laudat  oleum  terebin- 
thinae. 

Sin  morbi  character  putridus  aut  coJIiquatiyus  fit, 


(1)  The  Lond.  med.  and.  phys.  Journ.  1821.  Vol.  XLV. 

tunc  china,  acida  mineralia,  camphora  et  alia  medica* 
mina  antiseptica  adhibenda  sunt.  Pulvis  ab  H ensi  er 
propositus,  e zingibere  aut  cal.  aromat.  cum  asa  foetida 
et  yaler.  constans,  optimum  quidem  praebuit  effectum, 
sed  aegroti  eum  assumere  noluerunt. 

Externe  inunctiones  linimt.  ammoniat.  aut  camphor,  (1) 
in  columnam  vertebralem,  in  abdomen  et  extremitates, 
balnea  tepida,  vesicantia  efficacia  ierant.  Taube  com- 
mendat  unguentum  e vino  adusto  ac  butyro  aa  et  cam- 
phora paratum,  quo  partes  spasmis  correptae  perungan- 
tur. Ad  torporem  relictum  removendum  Taube  ol.  te- 
rebinth.  perungi  jussit.  Collegium  reg,  Dan.  commenda- 
vit etiam  electricitatem,  balnea  tepida  pt  inunctiones 
ex  oleo  (2).  China  et  alia  tonica  finiunt  curam. 

Momentum  adhuc  grave  est  diaeta,  quae  facillima 
ad  concoquendum  esse  debet.  Itaque  prosunt  panis  al- 
bus, juscula  e carne  parata,  caro  alba,  ova  sorbilia,  ce- 
revisia  bona,  amara,  et  vinum  purum  roborans. 

Paralyses  relictae  ut  aliae  paralyses  topicae  cu- 
rantur. 

(1)  Beobachtungen  und  Abhandlungen  aus  dem  Gebiete 
der  ges.  Heilkde.  v.  oestr.  Aerzten.  Wien,  1828.  Bd.  VI,  S.  10. 

(2)  Berichte  und  Bedenken  die  Kriebelkrankheit  betreffend 
etc.  Kopenhagen  1772. 


Natus  sum  Sigismundus  Bernhard,  fidei  veteri  ad- 
dictus, die  primo  mensis  Februarii  annji  MDCCCXIX 
Gutgptagi,  oppidulo  Silesiae  superioris,  patre  Mauritio, 
matre  e gente  Bender,  quos  Peus  optimus  maximus  diu 
adhuc  servare  velit,  quotidie  precor*  Litterarum  elementa 
domi  addidici.  Anno  XXXII  h.  s.  Vratislaviam  adii,  ibi- 
que  per  annum  integrum  scholam  Friderici  Guilelmi  fre- 
quentavi. Tum  gymuasium  adii  Elisabethanum,  quod  sub 
auspiciis  Reichii  floret,  cujus  discipulum  me  per  annos 
VI  fuisse  semper  gloriabor.  Anno  XXXIX  b.  s.,  ex- 
amine maturitatis  superato,  inter  cives  academicos  almae 
Viadrinae  ab  111,  Otto,  apud  quem  tunc  fasces  academici 
frant,  receptus,  apud  III.  Purkinje,  gratiosi  medicorum 
ordinis  t.  i decanum,  nomen  dedi.  Per  tres  annos  et 
dimidiurq  hisce  interfui  lectionibus:  111.  Barkow  de  ana- 


tome  comparata;  111,  Benedict  de  chirurgia  et  ophthal- 
miatrice;  III.  Betschler  de  gynaecologia;  III.  Nees  ab 
Esenbeck  de  botanice;  III.  Fischer  de  chemia  experi- 
mentali;  III.  Glocker  de  mineralogia;  IH.  Gravenhors t 
de  zoologia;  III.  Henschel  de  pathologia  generali;  III. 
Klose  de  politia  medica;  111.  Otto  de  anatome  corporis 
humani,  de  anatome  pathologica,  de  osteologia,  qui  idem 
vir  III.  dux  mihi  fuit  in  theatro  anatomico;  III.  Pohl  de 
physice  experimentali;  III.  Purkinje  de  physiologia;  III. 
Rem  er  sen.  de  therapia  speciali  et  de  medicina  forensi; 
Cei.  Remer  jun.  de  syphilide;  IU.  Rohowsky  de  psy- 
chologia;  Exp.  Sachs  de  therapia  generali;  III.  Thilo 
de  logice;  III.  Wendt  de  materia  medica  et  de  therapia 
speciali.  In  clinicis  duces  mihi  fuerunt  viri  III.  Bene- 
dict, Betschler  et  Remer. 

Hieme  vero  anni  1842  Berolinum  me  contuli  et  ab 
III.  de  Raumer  civibus  academiae  adscriptus,  apud 
III.  Mueller  nomen  dedi.  Per  hoc  semestre  interfui 
in  nosocomio  caritatis  scholis  111.  Juengken  et  Cei. 
Wolff. 


Tentamine  jam  et  philosophico  et  medico,  nec  non 
examine  rigoroso  superatis,  spero  me,  dissertatione  thesi- 
busque rite  defensis,  summos  medicinae  et  chirurgiae  ho- 
nores esse  adepturum* 


1,  Ia  delirio  tremente  venaesectio  nocet 
% Partus  violenti  sola  indicatio  est  placenta  praevia, 

3,  Duplex  graviditas  sine  dubitatione  nonnisi  duplice 
pulsatione  foetali  dignosci  potest 

4,  Acidi  hydrocyanici  primus  effectus  est  in  systema 
sanguinis,  secundus  in  systema  nervorum. 


